cometadata/datacite-titles-descriptions-related-identifiers huggingface dataset:
DOI: 10.14457/tu.the.2021.846
title: แนวทางการจัดการและปรับปรุงพื้นที่อาคารองค์กรปกครองส่วนท้องถิ่น สำนักงานเทศบาลนครพิษณุโลก

description: เทศบาลเป็นหนึ่งในองค์กรปกครองส่วนท้องถิ่นที่มีบทบาทสำคัญในการบริหารเมืองที่ส่งเสริมความต้องการของประชาชนในท้องถิ่น ในอีกทางหนึ่งอาคารเทศบาลให้การสนับสนุนการบริการสาธารณะและสถานที่ปฏิบัติงานของพนักงานเทศบาล ดังนั้นการประเมินความสามารถในการใช้งานอาคารจึงมีความสำคัญต่อการปรับปรุงอาคารให้ตอบสนองความต้องการของผู้ใช้งาน วัตถุประสงค์ของการวิจัยนี้เพื่อสำรวจผลกระทบสภาพแวดล้อมทางกายภาพของอาคารเทศบาลที่มีต่อการใช้งานพื้นที่อาคาร รวมถึงความพึงพอใจของผู้ใช้งาน ประสิทธิภาพและประสิทธิผลของพื้นที่อาคารสำนักงานเทศบาลนครพิษณุโลก โดยการรวบรวมข้อมูลประกอบด้วย การวิเคราะห์เอกสาร การสัมภาษณ์ผู้บริหารอาคารและชุดการสำรวจของแบบสอบถาม ผลการศึกษาพบว่าการจัดการพื้นที่ภายในอาคารไม่ได้มีการประเมินและติดตามผลการใช้งาน ทำให้ไม่สอดคล้องกับความต้องการใช้งานพื้นที่ของผู้ใช้อาคาร ในการหาแนวทางการปรับปรุงพื้นที่ ต้องรวบรวมข้อมูลความพึงพอใจในสภาพแวดล้อมกายภาพ ควบคู่กับข้อมูลผลการใช้งานพื้นที่ของผู้ใช้งานอาคาร ซึ่งองค์กรที่มีรูปแบบและบริบทที่คล้ายคลึงกันสามารถนำแนวทางการปรับปรุงสภาพแวดล้อมในพื้นที่นี้ไปประยุกต์ใช้ในทางปฏิบัติได้
DOI: 10.14457/tu.the.2021.847
title: วงเวียนและราษฎร: แนวทางการพัฒนาพื้นที่สาธารณะและอาคารประวัติศาสตร์บริเวณวงเวียนศรีสุริโยทัย จังหวัดลพบุรี

description: วงเวียนศรีสุริโยทัย จังหวัดลพบุรี ถูกสร้างขึ้นในปี พ.ศ. 2481 ตามนโยบายและแผนผังการขยายเมืองใหม่ลพบุรีในยุคคณะราษฎร สมัยรัฐบาลจอมพล ป. พิบูลสงคราม โดยประสงค์ให้เป็นพื้นที่รมณียสถานของชาวลพบุรี โดยเป็นวงเวียนสมัยใหม่แบบตะวันตกที่มีสระน้ำและอนุสาวรีย์เป็นศูนย์กลาง พร้อมทั้งมีอาคารสถานที่ประเภทใหม่เกิดขึ้นรายล้อมมากมาย ได้แก่ โรงภาพยนตร์ทหานบก สวนสัตว์สระแก้ว สวนประติมากรรมสระแก้ว อาคารพาณิชย์ค้าขาย ปัจจุบันวงเวียนศรีสุริโยทัยถือเป็นทั้งพื้นที่ประวัติศาสตร์ พื้นที่สาธารณะ พื้นที่การค้า และพื้นที่ทางการเมืองที่สำคัญของจังหวัด แต่ประสบปัญหาด้านการอนุรักษ์ที่ตระหนักถึงคุณค่าเกิดความเสื่อมโทรมทางกายภาพ ด้านการไม่สามารถรองรับพื้นที่กิจกรรมทางสังคมในมิติต่าง ๆ ได้อย่างเต็มที่ และด้านการไม่สามารถเข้าถึงสระน้ำ อนุสาวรีย์ และอาคารสำคัญด้วยการสัญจรของยานพาหนะที่มีความเร็ว รวมถึงปัญหาจากพื้นที่ทับซ้อนของหลากหลายหน่วยงานทำให้การทำนุบำรุงและบริหารจัดการเป็นไปด้วยความลำบาก งานวิจัยนี้จึงมีวัตถุประสงค์เพื่อศึกษาและเสนอแนวทางการพัฒนาด้านกายภาพสำหรับพื้นที่วงเวียนศรีสุริโยทัยในการเป็นพื้นที่สาธารณะประวัติศาสตร์และร่วมสมัยของพลเมือง โดยขั้นตอนการศึกษาประกอบไปด้วย การทบทวนวิวัฒนาการทางประวัติศาสตร์ การสำรวจสภาพพื้นที่ การสัมภาษณ์กลุ่มตัวแทน การวิเคราะห์กรณีศึกษาปรับเปลี่ยนวงเวียนในต่างประเทศ รวมถึงขั้นตอนการออกแบบทางเลือกการพัฒนา จากผลการศึกษาพบว่า พื้นที่สาธารณะและอาคารประวัติศาสตร์ที่มีคุณค่าในพื้นที่วงเวียนศรีสุริโยทัย มีศักยภาพที่สามารถพัฒนาให้เป็นพื้นที่มรดกอันสามารถรองรับกิจกรรมในมิติสังคม เศรษฐกิจ และการเมือง ส่งเสริมการเรียนรู้คุณค่าตามแนวอุดมการณ์แต่อดีตและตามพลวัตของสังคมในปัจจุบัน โดยการพัฒนาทางกายภาพนี้ถูกนำเสนอเป็นผังแม่บทที่ให้ความสำคัญ 3 ประเด็นคือ การอนุรักษ์อาคารและองค์ประกอบที่มีคุณค่า การสร้างพื้นที่ทางสังคมใหม่ทั้งการปรับใช้พื้นที่ลานโล่งและอาคารประวัติศาสตร์โรงภาพยนตร์ทหานบก และการเชื่อมต่อการสัญจรทางเท้าระหว่างถนนชั้นในและพื้นที่ชั้นนอกของวงเวียน โดยใช้การออกแบบทดลองวางแนวทางการเชื่อมต่อระดับน้อย กลาง และมากของพื้นที่ส่วนต่าง ๆ ของวงเวียนศรีสุริโยทัย ซึ่งกำหนดการอนุรักษ์อาคารและการเพิ่มพื้นที่ทางสังคมในระดับต่าง ๆ ไปพร้อมกันด้วย ผลการวิจัยออกแบบเพื่อพัฒนาวงเวียนศรีสุริโยทัย จังหวัดลพบุรีนี้สามารถใช้เป็นแนวทางเบื้องต้นสำหรับการพิจารณาพัฒนาพื้นที่วงเวียนประวัติศาสตร์แห่งอื่นได้ต่อไป
DOI: 10.14457/tu.the.2021.849
title: แนวทางการสร้างความเชื่อมโยงและเพิ่มโอกาสการเข้าถึงพื้นที่สวนสาธารณะในพื้นที่กรุงเทพมหานครเพื่อสร้างความเป็นเอกภาพของเมือง: กรณีศึกษาแขวงลุมพินี เขตปทุมวัน

description: เนื่องจากพื้นที่สีเขียวในเมืองนั้นเป็นหนึ่งในดัชนีชี้วัดความอยู่ดีมีสุข (well-being) ของคนเมือง เมืองที่ดีควรมีพื้นที่สีเขียวที่มีคุณภาพ ในปริมาณที่เหมาะสม และสามารถเข้าถึงได้โดยสะดวก สัดส่วนพื้นที่สีเขียวในกรุงเทพมหานครนั้น มีไม่ถึงเกณฑ์ขององค์การอนามัยโลก (World Health Organization: WHO) ที่ได้ระบุไว้ว่าควรมีขนาดอย่างน้อย 9 ตารางเมตรต่อคน (กระทรวงทรัพยากรธรรมชาติและสิ่งแวดล้อม, 2560) อีกทั้งยังไม่สามารถเข้าถึงและเชื่อมโยงกับพื้นที่ใกล้เคียง ได้ง่ายและสะดวก ทำให้ปริมาณของผู้ที่จะไปใช้งานในพื้นที่นั้น ๆ มีจำกัด งานวิจัยนี้มีวัตถุประสงค์เพื่อศึกษา องค์ประกอบเชิงกายภาพ ได้แก่ ตำแหน่งที่ตั้ง โครงข่ายการเข้าถึงพื้นที่ และการเชื่อมโยงของสวนสาธารณะในพื้นที่แขวงลุมพินี เขตปทุมวัน และองค์ประกอบเชิงสังคม ได้แก่ ลักษณะของกลุ่มประชากรที่เข้าใช้ประโยชน์ในพื้นที่ รูปแบบของกิจกรรม พฤติกรรมการใช้งาน ทัศนคติของผู้ใช้งานพื้นที่สวนสาธารณะด้วยการทำแบบสอบถาม นำไปประกอบกับการสัมภาษณ์ผู้ที่มีความเกี่ยวข้องกับด้านการจัดการหรือผู้รับผิดชอบการพัฒนาโครงการ เพื่อรวบรวมข้อมูลด้านการจัดการพื้นที่ทั้งเชิงนโยบายและเชิงกายภาพ โดยนำข้อมูลที่ได้มาวิเคราะห์เพื่อหาแนวทางการเชื่อมโยงพื้นที่สวนสาธารณะเพื่อสร้างเอกภาพที่จะนำไปสู่การพัฒนาคุณภาพชีวิตของคนเมือง
DOI: 10.14457/tu.the.2021.850
title: การศึกษาปัจจัยที่ส่งผลต่อการเปลี่ยนแปลงพื้นที่การใช้งานอาคารโครงการ โรบินสัน ไลฟ์สไตล์ ศรีสมาน

description: จากเวลาที่ผ่านมาอุตสาหกรรมค้าปลีกกำลังได้รับความนิยมเป็นอย่างมากและมีความสำคัญต่อเศรษฐกิจของประเทศเป็นอย่างมาก อย่างไรก็ตาม เนื่องจากการแพร่ระบาดของไวรัสโควิด-19 ได้ส่งผลกระทบอย่างมากต่อการใช้พื้นที่ของธุรกิจพื้นที่ค้าปลีก โดยเฉพาะอย่างยิ่งในเขตกรุงเทพฯ และปริมณฑล จากสถาณการณ์ดังกล่าวทำให้เกิดการเปลี่ยนแปลงในบริบทแวดล้อม เช่น การประยุกต์ใช้เทคโนโลยีสื่อสารและสารสนเทศและพฤติกรรมผู้บริโภคในปัจจุบัน โดยที่วัตถุประสงค์ของการศึกษานี้คือการสำรวจผลตอบรับของผู้บริโภคที่ใช้บริการพื้นที่ค้าปลีกซึ่งรวมถึงความพึงพอใจและองค์ประกอบที่มีความสำคัญและเพื่อที่จะสามารถระบุปัจจัยที่มีอิทธิพลหรือส่งผลต่อการปรับปรุงหรือปรับเปลี่ยนของพื้นที่ค้าปลีก การวิจัยนี้ใช้กรณีศึกษาได้แก่ โครงการ โรบินสัน ไลฟ์สไตล์ ศรีสมาน โดยมีวิธีการวิจัยประกอบด้วย การทบทวนวรรณกรรม การแจกแบบสอบถาม และการสัมภาษณ์กับผู้บริหารองค์กรและผู้บริโภคที่ใช้บริการพื้นที่ค้าปลีก ผลการศึกษาแสดงให้เห็นว่าผู้บริโภคมีความพึงพอใจกับสภาพแวดล้อมทางกายภาพของพื้นที่ค้าปลีกในปัจจุบัน อย่างไรก็ตามยังคงมีปัจจัยด้านอื่นๆและบางพื้นที่ที่ควรนำมาพิจารณาด้วย เช่น พื้นที่ส่วนกลางเพื่อรองรับผู้ใช้บริการและการปรับปรุงทางเทคโนโลยีให้เข้ามามีส่วนรวมมากยิ่งขึ้น อีกทั้งผลการศึกษานี้สามารถนำไปประยุกต์ใช้เพื่อปรับปรุงคุณภาพในพื้นที่ค้าปลีกอื่นๆ ที่มีปัจจัยบริบทแวดล้อมที่คล้ายคลึงกันได้ต่อไปในอนาคต
DOI: 10.14457/tu.the.2021.851
title: การเปิดรับโฆษณาสินค้าประเภทที่มีความเกี่ยวพันต่ำ (low involvement) บนเฟซบุ๊ก (Facebook) และขั้นตอนการตัดสินใจซื้อของผู้บริโภค

description: การศึกษาวิจัยมีวัตถุประสงค์เพื่อการศึกษาลักษณะทางประชากร ความแตกต่างระหว่างลักษณะประชากร และความสัมพันธ์ระหว่างการเปิดรับโฆษณาสินค้าประเภทที่มีความเกี่ยวพันต่ำ (Low Involvement) บนเฟซบุ๊ก (Facebook) และขั้นตอนการตัดสินใจซื้อของผู้บริโภค เป็นการศึกษาวิจัยเชิงปริมาณ (Quantitative Research) ใช้การวิจัยเชิงสำรวจ (Survey Research) โดยในแบบสอบถาม (Questionnaire) เป็นแบบเก็บผลครั้งเดียว (Cross-Sectional Study) โดยเก็บข้อมูลจากกลุ่มผู้ใช้งานเฟซบุ๊ก (Facebook) ทั้งเพศชายและเพศหญิง ตั้งแต่อายุ 18 ปีขึ้นไป ที่มีการเปิดรับรูปแบบโฆษณาบนเฟซบุ๊ก (Facebook) ของสินค้าประเภทที่มีความเกี่ยวพันต่ำ (Low Involvement) จำนวน 300 คน ในรูปแบบออนไลน์ จากผลการศึกษาความแตกต่างลักษณะประชากรกับการเปิดรับโฆษณาสินค้าประเภทที่มีความเกี่ยวพันต่ำ (Low Involvement) บนเฟซบุ๊ก (Facebook) ของผู้บริโภค สรุปได้ว่าความแตกต่างกันทางด้านอายุของผู้บริโภคที่มีอายุแตกต่างกัน มีความถี่ในการเปิดรับโฆษณาบนเฟซบุ๊ก (Facebook) ของสินค้าประเภทที่มีความเกี่ยวพันต่ำ (Low Involvement) แตกต่างกันอย่างมีนัยสำคัญ โดยผู้บริโภคที่มีอายุ 18-22 ปี มีความถี่ในการเปิดรับโฆษณาสินค้าประเภทที่มีความเกี่ยวพันต่ำ (Low Involvement) บนเฟซบุ๊ก (Facebook) มากกว่า ผู้บริโภคที่มีอายุ 23-30 ปี อายุ 31-40 ปี และอายุ 41-50 ปี อย่างมีนัยสำคัญ ความสัมพันธ์ระหว่างการเปิดรับโฆษณาสินค้าประเภทที่มีความเกี่ยวพันต่ำ (Low Involvement) บนเฟซบุ๊ก (Facebook) และขั้นตอนการตัดสินใจซื้อของผู้บริโภค พบว่า ความถี่ในการเปิดรับโฆษณาสินค้าประเภทที่มีความเกี่ยวพันต่ำ (Low Involvement) บนเฟซบุ๊ก (Facebook) ไม่มีความสัมพันธ์กับขั้นตอนการตัดสินใจซื้อของผู้บริโภค ในภาพรวมอย่างมีนัยสำคัญ
DOI: 10.14457/tu.the.2021.852
title: ภาพลักษณ์เจ้าของเฟซบุ๊กแฟนเพจ ทัศนคติและแนวโน้มพฤติกรรมต่อการซื้อสินค้าออนไลน์ผ่านเฟซบุ๊กไลฟ์ (Facebook Live)

description: งานศึกษาวิจัยนี้ มีวัตถุประสงค์เพื่อศึกษาการรับรู้ภาพลักษณ์ของเจ้าของเฟซบุ๊กแฟนเพจ ทัศนคติและพฤติกรรม รวมถึงแนวโน้มพฤติกรรมที่มีต่อการซื้อสินค้าออนไลน์ผ่านเฟซบุ๊กไลฟ์ (Facebook Live) โดยการศึกษาครั้งนี้เป็นการวิจัยเชิงสำรวจ (Survey Research) โดยใช้แบบสอบถามออนไลน์ (Online Questionnaire) ในการเก็บรวบรวมข้อมูลจากกลุ่มตัวอย่างที่มีอายุตั้งแต่ 18 ปี ขึ้นไป เป็นผู้ที่ซื้อสินค้าผ่านช่องทางฟซบุ๊กไลฟ์ (Facebook Live) เพจใดเพจหนึ่ง (เพจ พิมรี่พายขายทุกอย่าง,เพจ MakeeShop, เพจ ขายของชำ-รุด, เพจ Loonnystore และ เพจ J_jeans จอยจี้ สตรีไฮโดรลิค) จำนวน 300 คน ผลการวิจัย พบว่า การรับรู้ภาพลักษณ์ในภาพรวมและด้านต่าง ๆ ของเจ้าของเฟซบุ๊กแฟนเพจมีความสัมพันธ์ทางบวกกับพฤติกรรมการซื้อสินค้าออนไลน์ผ่านเฟซบุ๊กไลฟ์ (Facebook Live) โดยด้านที่มีความสัมพันธ์สูงสุด คือ ภาพลักษณ์ด้านการสร้างสรรค์เนื้อหา ทั้งนี้ ยังพบว่า ทัศนคติในภาพรวมและด้านต่าง ๆ ของผู้ซื้อสินค้าออนไลน์บนเฟซบุ๊กแฟนเพจมีความสัมพันธ์ทางบวกกับพฤติกรรมการซื้อสินค้าออนไลน์ผ่านเฟซบุ๊กไลฟ์ (Facebook Live) โดยด้านที่มีความสัมพันธ์สูงสุด คือ ทัศนคติด้านการให้บริการส่วนบุคคล (Personalization) นอกจากนี้ยังพบว่า ทัศนคติในภาพรวมและด้านต่าง ๆ ของผู้ซื้อสินค้าออนไลน์บนเฟซบุ๊กแฟนเพจมีความสัมพันธ์ทางบวกกับแนวโน้มพฤติกรรมการซื้อสินค้าออนไลน์ผ่านเฟซบุ๊กไลฟ์ (Facebook Live) โดยด้านที่มีความสัมพันธ์สูงสุด คือ ทัศนคติด้านการให้บริการส่วนบุคคล (Personalization)
DOI: 10.14457/tu.the.2021.853
title: การเปิดรับสื่อ ความรู้ ทัศนคติและพฤติกรรมการบริโภค plant-based food ของกลุ่มวัยทำงาน

description: การวิจัยครั้งนี้มีวัตถุประสงค์เพื่อศึกษาการเปิดรับสื่อ ความรู้ ทัศนคติ และ พฤติกรรมการบริโภค Plant-based Food ของกลุ่มวัยทำงาน เป็นการวิจัยเชิงปริมาณ (Quantitative Research) ใช้รูปแบบการวิจัยเชิงสำรวจ (Survey Research) กลุ่มตัวอย่างที่ใช้ในการศึกษา คือ กลุ่มวัยทำงานที่เคยบริโภค Plant-based Food มาอย่างน้อย 6 เดือนที่มี อายุระหว่าง 18-60 ปี จำนวน 300 คน ผลการศึกษาพบว่า กลุ่มตัวอย่างส่วนใหญ่เป็นเพศหญิง มีอายุระหว่าง 26-35 ปี การศึกษาระดับปริญญาตรี อาชีพพนักงานบริษัทเอกชน / องค์กรมหาขน / องค์กรอิสระตามรัฐธรรมนูญ และ มีรายได้เฉลี่ยต่อเดือนมากกว่า 50,000 บาทขึ้นไป มีการเปิดรับสื่อเกี่ยวกับ Plant-based food จากสื่อต่างๆ มีความบ่อยครั้งในระดับปานกลาง ด้านความรู้เกี่ยวกับ Plant-based Food อยู่ในระดับมาก มีระดับทัศนคติต่อ Plant-based Food ในเชิงบวก ด้านพฤติกรรมการบริโภค Plant-based Food พบว่า กลุ่มตัวอย่างส่วนใหญ่มีการบริโภค Plant-based Food 2 ครั้ง/สัปดาห์ และมีแนวโน้มพฤติกรรมการบริโภค Plant-based Food ในระดับมาก จากผลการทดสอบสมมติฐานพบว่า การเปิดรับสื่อเกี่ยวกับ Plant-based Food มีความสัมพันธ์เชิงบวกกับความรู้เกี่ยวกับการบริโภค Plant-based Food ของกลุ่มวัยทำงาน ความรู้เกี่ยวกับ Plant-based Food มีความสัมพันธ์เชิงบวกกับทัศนคติที่มีต่อการบริโภค Plant-based Food ทัศนคติที่มีต่อการบริโภค Plant-based Food มีความสัมพันธ์เชิงบวกกับพฤติกรรมการบริโภคและแนวโน้มพฤติกรรมการบริโภค Plant-based Food ของกลุ่มวัยทำงาน อย่างมีนัยสำคัญทางสถิติ
DOI: 10.14457/tu.the.2020.1386
title: ลักษณะงานที่สามารถทำงานจากบ้าน (work from home) ได้อย่างมีประสิทธิภาพ: กรณีศึกษา สำนักงานปลัดกระทรวงการพัฒนาสังคมและความมั่นคงของมนุษย์ (ส่วนกลาง)

description: การวิจัยมีวัตถุประสงค์ 1) เพื่อศึกษาถึงลักษณะงานขององค์การที่สามารถปฏิบัติงานจากบ้านได้อย่างมีประสิทธิภาพ 2) เพื่อเป็นข้อมูลในการพัฒนารูปแบบการทำงานจากบ้านของหน่วยงาน สป.พม. โดยเป็นการศึกษาวิจัยเชิงปริมาณ (Quantitative Research) กลุ่มตัวอย่างในการศึกษาประกอบด้วย ข้าราชการ พนักงานราชการและ ลูกจ้างประจำ สังกัดสำนักงานปลัดกระทรวง การพัฒนาสังคมและความมั่นคงของมนุษย์ (ส่วนกลาง) จำนวน 184 คน โดยสุ่มตัวอย่างแบบง่ายตามเทคนิคของทาโร ยามาเน เครื่องมือที่ใช้เก็บรวบรวมข้อมูลเป็นแบบสอบถาม และสถิติที่ใช้ในการวิเคราะห์ประกอบด้วย ร้อยละ ความถี่ ค่าเฉลี่ย ส่วนเบี่ยงเบนมาตรฐาน สัมประสิทธิ์สหสัมพันธ์ของเพียร์สัน โดยศึกษาถึงความสัมพันธ์ของลักษณะงานที่ส่งผลต่อประสิทธิภาพการทำงาน โดยมีตัวแปรต้น (Independent Variable) ได้แก่ ลักษณะงาน สภาพแวดล้อมในการทำงาน และ การสนับสนุนจากหน่วยงาน ที่มีผลต่อตัวแปรตาม (Dependent Variable) คือ ประสิทธิภาพการทำงานจากบ้าน ที่ประกอบด้วยความรื่นรมย์ในการทำงานและ คุณภาพของการทำงาน ผลการศึกษาพบว่า ลักษณะงาน สภาพแวดล้อมในการทำงาน และ การสนับสนุนจากหน่วยงาน ล้วนมีความสัมพันธ์เชิงบวกและมีนัยสำคัญต่อประสิทธิภาพการทำงานจากบ้าน ทั้งนี้ตัวแปรสภาพแวดล้อมในการทำงานเป็นตัวแปรที่ส่งผลทางบวกมากที่สุด รองลงมาคือ ลักษณะงาน และการสนับสนุนจากหน่วยงาน ด้านลักษณะงานพบว่า ลักษณะงานที่มีการใช้ทักษะที่หลากหลายในการทำงาน (Skill Variety) เป็นงานที่มีเอกลักษณ์มีความเป็นอันหนึ่งอันเดียวกันของงาน (Task Identity) มีอิสระในการทำงาน (Autonomy) และสามารถรับรู้ได้ถึงผลของการปฏิบัติงาน (Feedback) ของตนเองนั้นส่งผลเชิงบวกและมีนัยสำคัญต่อประสิทธิภาพของการทำงานจากบ้านข้อเสนอแนะที่ได้จากการศึกษาครั้งนี้ ได้แก่ 1. องค์การควรมีการกำหนดกรอบลักษณะงานที่เหมาะสมกับการทำงานจากบ้าน 2. องค์การควรมีการประเมินความเหมาะสมของสภาพแวดล้อมในการทำงานจากบ้านก่อนที่จะมอบหมายให้บุคลากรทำงานจากบ้าน 3. องค์การควรเพิ่มการสนับสนุนบุคลากรเมื่อมอบหมายให้บุคลากรทำงานจากบ้าน
DOI: 10.14457/tu.the.2021.855
title: แนวทางการออกแบบอาคารสำนักงานเพื่อตอบรับการทำงานในอนาคต

description: อาคารสำนักงานให้เช่าในปัจจุบันมีจำนวนเพิ่มขึ้นมากและมีแนวโน้มเพิ่มขึ้นอีกในอนาคตซึ่งสวนทางกับความต้องการใช้งานของผู้ประกอบการ เนื่องจากปัจจุบันมีเทคโนโลยีใหม่เข้ามาช่วยการทำงานจึงไม่จำเป็นต้องทำงานในอาคารสำนักงานตลอดเวลาและคนรุ่นใหม่มีรูปแบบการทำงานที่มีการเปลี่ยนแปลงไปจากเดิม งานวิจัยนี้จึงมุ่งเน้นการศึกษารูปแบบพื้นที่ทำงานในอาคารสำนักงานให้เช่าที่ตอบรับกับการทำงาน การใช้ชีวิต และมุมมองของคนรุ่นใหม่ที่เปลี่ยนไป โดยมีวัตถุประสงค์เพื่อนำเสนอแนวทางการออกแบบอาคารสำนักงานให้เช่าให้ตอบรับกับความต้องการของผู้ใช้งานเพื่อให้เกิดประสิทธิภาพสูงสุดในการทำงานและเพิ่มคุณภาพชีวิตที่ดีให้แก่บุคลากรในองค์กร ทั้งนี้มีขั้นตอนการศึกษาวิจัยดังนี้ 1.ศึกษาแนวคิด ทฤษฎีจากเอกสาร และงานวิจัยที่เกี่ยวข้องกับการออกแบบอาคารสำนักงาน 2.ศึกษาลักษณะทางกายภาพของอาคารสำนักงานในปัจจุบัน 3.ศึกษาความต้องการของผู้ใช้งานอาคารสำนักงานและรูปแบบการทำงานในอนาคต งานวิจัยชิ้นนี้จัดทำขึ้นเพื่อเสนอแนวทางการออกแบบสำหรับสถาปนิกและผู้ประกอบการสามารถนำไปเป็นแนวทางในการออกแบบอาคารสำนักงานรูปแบบใหม่ได้ผลการศึกษาพบว่าส่วนสำคัญของอาคารสำนักงานคือผู้ใช้งานอาคารที่เป็นตัวกำหนดส่วนต่าง ๆ ในอาคารสำนักงาน ซึ่งอาคารสำนักงานมีการเปลี่ยนแปลงอยู่ตลอดเวลาตามการพัฒนาของเทคโนโลยีและความต้องการของผู้ใช้งานรวมถึงสถานการณ์ของเศรษฐกิจด้วย ดังนั้นแนวทางการออกแบบอาคารสำนักงานในอนาคตนั้นควรออกแบบเพื่อรองรับการเปลี่ยนแปลงทั้งในบางส่วนที่ความต้องการพื้นที่เพิ่มขึ้นและในบางส่วนที่ความต้องการพื้นที่ลดลง เพื่อที่อาคารสำนักงานสามารถตอบสนองความต้องการที่แท้จริงของผู้ใช้งานได้ นอกจากนี้ในด้านของการใช้งานของผู้ใช้งาน เพื่อตอบรับกับความต้องการแล้วอาคารสำนักงานต้องคำนึงถึงคุณภาพการใช้ชีวิตและการทำงานเพื่อที่เพิ่มคุณภาพชีวิตให้กับผู้ใช้งานซึ่งส่งผลต่อประสิทธิภาพในการทำงานที่ดีขึ้นตามไปอีกด้วย โดยหวังเป็นอย่างยิ่งว่าในการเสนอแนวทางการออกแบบอาคารสำนักงานในอนาคตนี้ ผู้พัฒนาโครงการ ผู้ทำงานออกแบบ และผู้ประกอบการสามารถนำไปเป็นแนวทางในการออกแบบและเลือกอาคารสำนักงานในอนาคตเพื่อสามารถตอบรับและเป็นประโยชน์กับผู้ใช้งานได้ไม่มากก็น้อย
DOI: 10.6084/m9.figshare.21152092.v3
title: Supplementary da ta for semantic similarity calculation of The Analects

description: Supplementary data about the paper "A Semantic Similarity Analysis of Multiple English Translations of The Analects: Based on an NLP Algorithm" <br> <br>
DOI: 10.14457/tu.the.2021.856
title: การพัฒนาระบบการวิเคราะห์การมองเห็นบนเทคโนโลยีความจริงเสมือนเพื่อสนับสนุนการออกแบบสถาปัตยกรรม

description: การรับรู้ทางสายตา (Visual Perception) เป็นสิ่งสำคัญหนึ่งที่ควรคำนึงถึงในการออกแบบสถาปัตยกรรมเนื่องจากการรับรู้ถึงองค์ประกอบทางกายภาพในพื้นที่ว่างของผู้ใช้งานอาคารเป็นปัจจัยที่ส่งผลต่อประสิทธิภาพในการใช้งานอาคาร การวิเคราะห์การมองเห็น (Visual Analysis) จึงเป็นข้อมูลที่สำคัญต่อการออกแบบสถาปัตยกรรมที่ดีเพื่อตอบสนองต่อพฤติกรรมการใช้งานอาคารและเป็นการเพิ่มประสิทธิภาพในการใช้งานอาคารในอีกทางหนึ่ง โดยในปัจจุบันได้มีซอฟต์แวร์ที่ใช้วิเคราะห์เชิงพื้นที่เช่นการวิเคราะห์สนามทัศน์(Visual Graph Analysis) หรือการวิเคราะห์การมองเห็นของสนามทัศน์แบบ Isovist ที่เข้ามาช่วยอำนวยความสะดวกและสร้างความเข้าใจแก่ผู้ออกแบบในการออกแบบกายภาพอาคารแต่การวิเคราะห์ส่วนใหญ่เกิดขึ้นในลักษณะการวิเคราะห์ในรูปแบบผังแบบสองมิติและไม่สามารถเข้าใจในความสัมพันธ์ของมุมมองสายตาที่เป็นสามมิติกับพื้นที่ได้โดยตรง ผลลัพธ์จากการวิเคราะห์ในปัจจุบันนั้นจึงยังไม่สามารถสนับสนุนการออกแบบได้อย่างเต็มที่แต่ด้วยศักยภาพของเทคโนโลยีในปัจจุบันเช่นความเป็นจริงเสมือน (Virtual Reality) สามารถจำลองสถานการณ์การรับรู้ทางสายตาในสิ่งแวดล้อมเสมือนจริงสามารถนำมาแก้ไขข้อจำกัดนี้ได้ งานวิจัยนี้จึงเป้าหมายที่จะพัฒนาระบบการวิเคราะห์การมองเห็นที่สามารถสนับสนุนการออกแบบสถาปัตยกรรมผ่านเทคโนโลยีความเป็นจริงเสมือนแบบเรียลไทม์เพื่ออำนวยความสะดวกแก่ผู้ออกแบบระบบนี้สามารถใช้เป็นช่องทางในการวิเคราะห์ผลศักยภาพในเชิงการรับรู้ทางสายตาของผู้ใช้งานอาคารโดยระบบที่พัฒนาขึ้นสามารถแสดงผลได้ในมุมมองเสมือนจริงพร้อมกับการแสดงผลการวิเคราะห์แก่ผู้ใช้งานได้อย่างมีประสิทธิภาพได้ถูกประเมินผลโดยการทำแบบสอบถามและการสัมภาษณ์ผู้เชี่ยวชาญรวมถึงได้รับการทดสอบใช้งานในกระบวนการออกแบบสถาปัตยกรรมจากกรณีศึกษาจริง โดยผู้วิจัยได้เลือกตลาดนัดจตุจักรเป็นพื้นที่ทดลอง
DOI: 10.14457/tu.the.2021.857
title: การศึกษาการประเมินพื้นที่เสี่ยงภัยน้ำท่วมในเขตเมืองและผลกระทบ ต่อการวางแผนการใช้ประโยชน์ที่ดิน ในเขตผังเมืองรวม เมืองปากพนัง จังหวัดนครศรีธรรรมราช

description: ในปัจจุบันปัญหาน้ำท่วมมีแนวโน้มความรุนแรงมากยิ่งขึ้นเพราะเกิดการขยายตัวของประชากรและสิ่งปลูกสร้าง การแก้ปัญหาน้ำท่วมนอกจากการสร้างระบบป้องกันภัย เชิงโครงสร้างยังสามารถกำหนดแนวทางการใช้ประโยชน์ที่ดิน ควบคุมความหนาแน่นอาคารเพื่อให้เกิดความเสียหายน้อยลง งานวิจัยนี้จึงมีเป้าหมายในการศึกษามาตรการทางผังเมืองในการป้องกันน้ำท่วม และจำลองพื้นที่เสี่ยงน้ำท่วมในเขตผังเมืองรวมเพื่อเสนอแนะแนวทางเชิงนโยบายและมาตรการทางด้านผังเมือง โดยใช้แบบจำลอง MIKE FLOOD ซึ่งประกอบด้วยแบบจำลอง MIKE 21 เป็นแบบจำลองการเคลื่อนตัวของน้ำในพื้นที่ โดยนำเข้าข้อมูลความสูงเชิงเลข (DEM) และแบบจำลอง MIKE 11 เป็นแบบจำลองหนึ่งมิติซึ่งนำเข้าข้อมูลรูปตัดลำน้ำ อัตราการไหล และระดับน้ำ ในวันที่ 10 พฤศจิกายน-10 ธันวาคม 2563 ทำการตรวจพิสูจน์แบบจำลอง (Validation) โดยการใช้ข้อมูลภาพถ่ายดาวเทียม Sentinel-1 จากสำนักงานพัฒนาเทคโนโลยีอวกาศและภูมิสารสนเทศ (Gistda) ตรวจสอบความตรงกันของพื้นที่น้ำท่วมจากแบบจำลองและภาพถ่ายดาวเทียม จากผลการศึกษามาตรการในการป้องกันน้ำท่วมในพื้นที่ผังเมืองรวมเมืองปากพนัง กำหนดให้การใช้ประโยชน์ริมฝั่งลำคลองหรือแหล่งน้ำสาธารณะ ให้มีที่ว่างตามแนวขนานริมฝั่งตามสภาพธรรมชาติของลำคลองหรือแหล่งน้ำสาธารณะไม่น้อยกว่า 6 เมตร ในการจำลอง ผลการจำลองพื้นที่เสี่ยงภัยน้ำท่วม พบว่า มีการใช้ประโยชน์ที่ดินที่เสี่ยงน้ำท่วมรวมทั้ง 14 ประเภท พื้นที่รวมประมาณ 14,502.23 ไร่ คิดเป็นร้อยละ 41.52 ของพื้นที่ผังเมืองรวม การเกิดน้ำท่วมในผังเมืองรวมเมืองปากพนัง เกิดในที่ดินประเภทเกษตรกรรมและชนบทมากที่สุด รองลงมาเป็นที่ดินประเภทสถาบันราชการ การสาธารณูปโภคและสาธารณูปการเพื่อการอยู่อาศัยเป็นส่วนใหญ่ และอันดับสาม เป็นที่ดินประเภทที่อยู่อาศัยหนาแน่นน้อย
DOI: 10.14457/tu.the.2021.858
title: พฤติกรรมการใช้เฟซบุ๊กและการรักษาความสัมพันธ์กับเพื่อนทางเฟซบุ๊กของวัยทำงาน

description: การวิจัยนี้มีวัตถุประสงค์เพื่อศึกษาพฤติกรรมการใช้ และการรักษาความสัมพันธ์กับเพื่อนทางเฟซบุ๊ก เพื่อศึกษาความแตกต่างระหว่างลักษณะทางประชากรกับพฤติกรรมการใช้เฟซบุ๊ก รวมทั้งเพื่อศึกษาความสัมพันธ์ระหว่างพฤติกรรมการใช้กับการรักษาความสัมพันธ์กับเพื่อนทางเฟซบุ๊กของวัยทำงาน การวิจัยนี้ใช้การวิจัยเชิงสำรวจ ประชากร คือ วัยทำงานที่มีอายุ 23-59 ปี ในกรุงเทพมหานคร ขนาดตัวอย่าง 300 คน ใช้การเลือกตัวอย่างแบบโควตา โดยให้กลุ่มตัวอย่างกรอกแบบสอบถามออนไลน์ด้วยตนเอง ทั้งนี้เก็บรวบรวมข้อมูลช่วงวันที่ 20 พฤษภาคม- 10 มิถุนายน 2565 และวิเคราะห์ข้อมูลด้วยสถิติเชิงพรรณนาและสถิติเชิงอนุมานผลการวิจัย พบว่า โดยเฉลี่ยกลุ่มตัวอย่างมีความถี่ในการใช้เฟซบุ๊กประมาณวันละ 10 ครั้ง และมีระยะเวลาในการใช้เฟซบุ๊กประมาณวันละ 106 นาที รวมทั้งมีจำนวนเพื่อนในเฟซบุ๊กประมาณ 1,037 คน นอกจากนั้นกลุ่มตัวอย่างมีการรักษาความสัมพันธ์กับเพื่อนทางเฟซบุ๊กในระดับปานกลาง โดยเป็นการรักษาความสัมพันธ์ด้านการติดต่อกับเพื่อนทางเฟซบุ๊กสูงกว่าการตอบสนองกับเพื่อนทางเฟซบุ๊กผลการทดสอบสมมติฐาน พบว่า วัยทำงานที่มีเพศแตกต่างกันความถี่ในการใช้เฟซบุ๊ก และระยะเวลาในการใช้เฟซบุ๊กไม่แตกต่างกันอย่างมีนัยสำคัญ แต่วัยทำงานที่มีเพศแตกต่างกันจะมีจำนวนเพื่อนในเฟซบุ๊กแตกต่างกันอย่างมีนัยสำคัญ วัยทำงานที่อยู่ในกลุ่มอายุแตกต่างกันจะมีความถี่ในการใช้เฟซบุ๊ก ระยะเวลาในการใช้เฟซบุ๊ก และจำนวนเพื่อนในเฟซบุ๊กแตกต่างกันอย่างมีนัยสำคัญ นอกจากนั้นวัยทำงานที่มีรายได้ส่วนตัวต่อเดือนแตกต่างกันจะมีระยะเวลาในการใช้เฟซบุ๊กแตกต่างกันอย่างมีนัยสำคัญ แต่วัยทำงานที่มีรายได้ส่วนตัวต่อเดือนแตกต่างกันจะมีความถี่ในการใช้เฟซบุ๊ก และจำนวนเพื่อนในเฟซบุ๊กไม่แตกต่างกันอย่างมีนัยสำคัญ ทั้งนี้พฤติกรรมการใช้เฟซบุ๊กมีความสัมพันธ์ทางบวกการรักษาความสัมพันธ์กับเพื่อนทางเฟซบุ๊กในภาพรวมอย่างมีนัยสำคัญ โดยพฤติกรรมการใช้เฟซบุ๊กที่มีความสัมพันธ์สูงสุด คือ ความถี่ในการใช้เฟซบุ๊ก รองลงมา คือ ระยะเวลาในการใช้เฟซบุ๊ก และจำนวนเพื่อนในเฟซบุ๊ก ตามลำดับ
DOI: 10.14457/tu.the.2021.859
title: การเปิดรับเครื่องมือสื่อสารการตลาดของศาลเจ้าพ่อสำเร็จ จ. สมุทรสาคร

description: การวิจัยนี้มีวัตถุประสงค์ เพื่อศึกษา การเปิดรับเครื่องมือสื่อสารการตลาดของศาลเจ้าพ่อสำเร็จ จ.สมุทรสาคร การรับรู้ที่มีต่อศาลเจ้าพ่อสำเร็จ ทัศนคติที่มีต่อศาลเจ้าพ่อสำเร็จ พฤติกรรมไปสักการะศาลเจ้าพ่อสำเร็จ รวมถึงแนวโน้มพฤติกรรมที่มีต่อศาลเจ้าพ่อสำเร็จ เป็นการวิจัยเชิงสำรวจ ( Survey Research ) เก็บข้อมูลจากกลุ่มตัวอย่างที่เคยมาศาลเจ้าพ่อสำเร็จ จำนวน 300 คน ที่มีอายุตั้งแต่18 ปีขึ้นไป ผลการศึกษาพบว่า กลุ่มตัวอย่างส่วนใหญ่เป็นชายและหญิงในสัดส่วนที่ใกล้เคียงกันมี อายุ 25 – 35 ปี มีการเปิดรับเครื่องมือสื่อสารการตลาดของศาลเจ้าพ่อสำเร็จในระดับบ่อยมากโดยมีการติดตามข่าวสารการทำบุญเกี่ยวกับศาลเจ้าพ่อสำเร็จ ส่วนใหญ่รับทราบข่าวสารเกี่ยวกับศาลเจ้าพ่อสำเร็จเพื่อทราบถึงงานกิจกรรมและเทศกาลวันสำคัญที่จัดขึ้น กลุ่มตัวอย่างส่วนใหญ่มีการรับรู้ที่มีต่อศาลเจ้าพ่อสำเร็จในระดับมากที่สุดในประเด็น เป็นศาลเจ้าที่มีองค์เจ้าพ่อกวนอูที่สูงที่สุดในประเทศไทยและมีองค์เจ้าพ่อสำเร็จเพียงแห่งเดียวในประเทศไทย. ทั้งนี้ส่วนใหญ่มีทัศนคติที่ดีต่อศาลเจ้าพ่อสำเร็จในประเด็น มีความเชื่อและความศรัทธาในความศักดิ์สิทธิ์ต่อองค์เจ้าพ่อสำเร็จ เจ้าพ่อกวนอู และเทพเจ้าอื่น ๆ และมีพฤติกรรมในการสักการะศาลเจ้าพ่อสำเร็จในระดับบ่อยที่สุดในวันเทศกาลถือศีลกินเจ 10 วัน มีเหตุผลที่เข้าร่วมกิจกรรมและเทศกาลวันสำคัญกับครอบครัว และ ส่วนใหญ่มีแนวโน้มพฤติกรรมต่อศาลเจ้าพ่อสำเร็จในระดับมากที่สุด คือ การตั้งใจแนะนำบุคคลอื่นให้มาสักการะที่ศาลเจ้าพ่อสำเร็จและมาสักการะในครั้งต่อไป ด้านการทดสอบสมมติฐานการวิจัย พบว่า การเปิดรับเครื่องมือสื่อสารการตลาดของศาลเจ้าพ่อสำเร็จทุกด้านมีความสัมพันธ์ทางบวกกับการรับรู้ที่มีต่อศาลเจ้าพ่อสำเร็จ รวมถึงมีความสัมพันธ์ทางบวกกับทัศนคติที่มีต่อศาลเจ้าพ่อสำเร็จ ทัศนคติที่มีต่อศาลเจ้าพ่อสำเร็จมีความสัมพันธ์ทางบวกกับพฤติกรรมและแนวโน้มพฤติกรรมที่มีต่อศาลเจ้าพ่อสำเร็จ
DOI: 10.14457/tu.the.2021.860
title: ทัศนคติและพฤติกรรมการใช้แอปพลิเคชันไลน์และเฟซบุ๊กของผู้สูงอายุ

description: การวิจัยนี้มีวัตถุประสงค์เพื่อศึกษาทัศนคติและพฤติกรรมการใช้แอปพลิเคชันไลน์ และเฟซบุ๊ก เพื่อศึกษาเปรียบเทียบความแตกต่างระหว่างทัศนคติต่อแอปพลิเคชันไลน์กับทัศนคติต่อเฟซบุ๊ก เพื่อศึกษาเปรียบเทียบความแตกต่างระหว่างพฤติกรรมการใช้แอปพลิเคชันไลน์กับพฤติกรรมการใช้เฟซบุ๊กของผู้สูงอายุ และเพื่อศึกษาความสัมพันธ์ระหว่างทัศนคติกับพฤติกรรมการใช้แอปพลิเคชันไลน์ และเฟซบุ๊กของผู้สูงอายุการวิจัยนี้ใช้การวิจัยเชิงสำรวจ ประชากร คือ ผู้สูงอายุที่มีอายุ 60-75 ปี และใช้แอปพลิเคชันไลน์และเฟซบุ๊ก ขนาดตัวอย่าง 300 คน ใช้การเลือกตัวอย่างแบบบังเอิญ (Accidental Sampling) โดยให้กลุ่มตัวอย่างกรอกแบบสอบถามออนไลน์ด้วยตนเอง ทั้งนี้เก็บรวบรวมข้อมูลช่วงวันที่ 20 พฤษภาคม- 10 มิถุนายน 2565 และวิเคราะห์ข้อมูลด้วยสถิติเชิงพรรณนาและสถิติเชิงอนุมานผลการวิจัย พบว่า โดยเฉลี่ยกลุ่มตัวอย่างมีทัศนคติต่อแอปพลิเคชันไลน์ระดับดี (M=4.45) และมีทัศนคติต่อเฟซบุ๊กในระดับค่อนข้างดี (M=4.13) นอกจากนั้นกลุ่มตัวอย่างใช้แอปพลิเคชันไลน์เฉลี่ยประมาณ 13 ครั้งต่อวัน วันละประมาณ 280 นาทีต่อวัน และใช้เฟซบุ๊กเฉลี่ยประมาณ 6 ครั้งต่อวัน วันละประมาณ 300 นาทีต่อวัน ผลการทดสอบสมมติฐาน พบว่า ผู้สูงอายุมีทัศนคติต่อแอปพลิเคชันไลน์ดีกว่าทัศนคติต่อเฟซบุ๊กอย่างมีนัยสำคัญ และผู้สูงอายุมีความถี่ในการใช้แอปพลิเคชันไลน์มากกว่าความถี่ในการใช้เฟซบุ๊กอย่างมีนัยสำคัญ แต่ผู้สูงอายุมีระยะเวลาในการใช้แอปพลิเคชันไลน์และระยะเวลาในการใช้เฟซบุ๊กไม่แตกต่างกันอย่างมีนัยสำคัญ ทัศนคติไม่มีความสัมพันธ์กับพฤติกรรมการใช้แอปพลิเคชันไลน์ทั้งด้านความถี่และระยะเวลาในการใช้แอปพลิเคชันไลน์ของผู้สูงอายุอย่างมีนัยสำคัญ ทัศนคติไม่มีความสัมพันธ์กับพฤติกรรมการใช้เฟซบุ๊กทั้งด้านความถี่และระยะเวลาในการใช้เฟซบุ๊กของผู้สูงอายุอย่างมีนัยสำคัญ